b'\n_START_ARTICLE_\nArgentina\n_START_SECTION_\nZgodovina\n_START_PARAGRAPH_\nNajstarej\xc5\xa1i znaki \xc4\x8dlove\xc5\xa1ke prisotnosti v Argentini se nahajajo v Patagoniji, kjer so znanstveniki na\xc5\xa1li ostanke iz pribli\xc5\xbeno leta 11.000 pr. n. \xc5\xa1t. Na za\xc4\x8detku prvega stoletja so se pojavile poljedelske civilizacije, ki so se ukvarjale v glavnem s koruzo ob Andih, na zahodu sedanje Argentine (med drugimi Santa Mar\xc3\xada, Huarpes, Diaguitas in Sanavirones)._NEWLINE_Leta 1480, med ekspanzivnostjo inkovskega cesarstva, je vladar Pachacutec premagal in osvojil severnozahodno Argentino in jo pridru\xc5\xbeil k provinci Qulla Suyu._NEWLINE_Na severnovzhodu v Gvaraniji so gojili juko  ter indijski krompir. V srednji in ju\xc5\xbeni Argentini (Pampa in Patagonia) so \xc5\xbeiveli nomadski ljudje, zdru\xc5\xbeeni v 17. stoletju kot Mapu\xc4\x8di._NEWLINE_Evropejci so pri\xc5\xa1li leta 1502. \xc5\xa0panci so ustanovili permanentno kolonijo na obmo\xc4\x8dju dana\xc5\xa1njega Buenos Airesa leta 1536 in ponovno v letu 1580. Podkraljestvo Reke de la Plata je bilo ustanovljeno leta 1776. Leta 1806 in 1807 je Britansko kraljestvo napadlo Buenos Aires, vendar so se naseljenci obakrat obranili._NEWLINE_25. maja 1810, po novicah, da je Napoleon vrgel Kralja Ferdinanda VII s prestola, so prebivalci Buenos Airesa izkoristili prilo\xc5\xbenost, da bi postavili prvo neodvisno vlado (Primera Junta). Dogodki so poznani kot Revoluci\xc3\xb3n de Mayo (Majska Revolucija). Uradna neodvisnost od \xc5\xa0panije je bila podpisana 9. julija 1816 na kongresu v Tucumanu (Congreso de Tucum\xc3\xa1n). Leto kasneje je General Jos\xc3\xa9 de San Mart\xc3\xadn pre\xc4\x8dkal Ande, da bi osvobodil \xc4\x8cile in Peru, in s tem izni\xc4\x8dil \xc5\xa1pansko gro\xc5\xbenjo._NEWLINE_Po neodvisnosti Zdru\xc5\xbeene Province Reke del Plata so se Centralisti in Federalisti (\xc5\xa1pansko Unitarios in Federales) ve\xc4\x8dkrat bojevali med sabo, dokler narodna stabilnost ni bila ustavljena z ustavo leta 1853, ne dolgo potem, ko je Justo Jos\xc3\xa9 de Urquiza premagal caudilla iz Buenos Airesa Juana Manuela de Rosasa. Provinca Buenos Aires se je zdru\xc5\xbeila z Argentinsko konfederacijo (Confederaci\xc3\xb3n Argentina) \xc5\xa1ele leta 1861, po bitkah Cepeda (1859) in Pav\xc3\xb3n (1863). _NEWLINE_Po vojni trojne zveze proti Paragvaju v letih 1865 - 1870 so tuje invazije in evropska imigracija pripeljale do moderne agrikulture. Med letom 1878 in 1884 se je bojevala osvojitev pu\xc5\xa1\xc4\x8dave (Conquista del desierto), ki se je kon\xc4\x8dala s porazom indijancev Pamp in Patagonije ter njihovem podjarmljenjem._NEWLINE_Med 1880 do 1930 je Argentina do\xc5\xbeivela razcvet, zahvaljujo\xc4\x8d izvozni ekonomiji. \xc5\xa0tevilo prebivalstva se je sedemkrat pove\xc4\x8dalo. Konservativni oligarhi\xc4\x8dni politiki (Generaci\xc3\xb3n del 80) so vladali do 1916, ko je zakon univerzalnih volitev dovolil Radikalom dostop do predsednikovega sede\xc5\xbea. Vendar so vojaki vlado Hip\xc3\xb3lita Yrigoyena strmoglavili leta 1930, tako, da so konservativci vladali \xc5\xa1e eno desetletje. General Juan Per\xc3\xb3n je bil izbran za predsednika leta 1946. Ve\xc4\x8d pravic je dodelil delavskem sindikatom, a ga je Revoluci\xc3\xb3n Libertadora odstranila s pozicije._NEWLINE_Od petdesetih do srede sedemdesetih so se menjavali na oblasti civilni predsedniki brez \xc5\xa1iroke podpore in mehke voja\xc5\xa1ke vlade. Ta desetletja je ekonomija rasla in rev\xc5\xa1\xc4\x8dina padla na 7\xc2\xa0% leta 1975. Po drugi strani je ekonomija postajala vedno bolj za\xc5\xa1\xc4\x8ditna, politi\xc4\x8dno nasilje pa vedno bolj kruto z radikalnimi skupinami kakor Triple A in Montoneros. Leta 1973 je Per\xc3\xb3n drugi\xc4\x8d postal predsednik, a leto kasneje je umrl, tako da je predsednica postala njegova tretja \xc5\xbeena Isabel. Brez Peronove karizme in z neuspe\xc5\xa1no ekonomsko politiko je Argentina 24. maja 1976 pre\xc5\xbeivela \xc5\xa1e en dr\xc5\xbeavni prevrat._NEWLINE__NEWLINE_Voja\xc5\xa1ka vlada, uradno znana kot Proces narodne reorganizacije (Proceso de Reorganizaci\xc3\xb3n Nacional), je uporabljala krute metode (Umazana Vojna; Guerra Sucia) proti opoziciji - 10.000 do 30.000 pogre\xc5\xa1anih (desaparecidos, glej Matere z Majskega trga). Vojna je bila prisotna v drugih ju\xc5\xbenoamer\xc5\xa1kih dr\xc5\xbeavah pod voja\xc5\xa1kimi vladami, ki so sodelovale med seboj v mednarodni kooperaciji Operacija Kondor (Operaci\xc3\xb3n Condor), v katero so bile zapletene slu\xc5\xbebe dr\xc5\xbeavne varnosti - argentinska SIDE, \xc4\x8dilska DINA in CIA iz ZDA. Med 1975 in 1983 je dr\xc5\xbeavni dolg narasel s 7.875 milijonov dolarjev na 45.087 milijonov._NEWLINE_Globoke finan\xc4\x8dne te\xc5\xbeave, sum korupcije, nemiri zaradi kr\xc5\xa1itev \xc4\x8dlovekovih pravic in poraz v vojni za Falklandske otoke (Islas Malvinas) so prisilili vojsko, da je razpisala volitve._NEWLINE__NEWLINE_Demokracija je bila vzpostavljena leta 1983, ko je Ra\xc3\xbal Alfons\xc3\xadn iz Radikalne me\xc5\xa1\xc4\x8danske unije (Uni\xc3\xb3n C\xc3\xadvica Radical) nastopil kot predsednik. V \xc4\x8dasu njegove oblasti se je vzpostavila civilna kontrola nad vojsko in \xc5\xa1tevilni vojaki, ki so sodelovali med umazano vojno, so bili obsojeni. A Alfons\xc3\xadn je moral odstopiti \xc5\xa1est mesecev pred koncem svojega mandata zaradi velike inflacije in nasprotovanja akterjev na ekonomskem podro\xc4\x8dju._NEWLINE_Predsednik Carlos Menem, ki je sledil, je kljub obljubam med kampanjo privatiziral ve\xc4\x8dino dr\xc5\xbeavnih podjetij (letalsko, elektri\xc4\x8dno, telefonsko, po\xc5\xa1tno, \xc5\xbeelezni\xc5\xa1ko itd.) in fiksiral argentinski peso ena-na-ena z ameri\xc5\xa1kim dolarjem. To je prineslo mednarodne preobrate in ekonomsko rast, vendar je v desetletju njegove vladavine propadlo veliko doma\xc4\x8de industrije, ker niso mogli konkurirati uvo\xc5\xbeenim izdelkom z ni\xc5\xbejimi cenami._NEWLINE_Predsednik Fernando de la R\xc3\xbaa je moral dve leti potem, ko je bil izvoljen, zaradi masivnega bega kapitala blokirati vse ban\xc4\x8dne ra\xc4\x8dune (Corralito). Finan\xc4\x8dna kriza ga je prisilila k odstopu 20. decembra 2001. Naslednja dva tedna so med mnogimi protesti (glej Cacerolazo) vladali razli\xc4\x8dni provizori\xc4\x8dni predsedniki. 2. januarja je bil Eduardo Duhalde izbran za za\xc4\x8dasnega predsednika._NEWLINE_Nova argentinska vlada je pri\xc4\x8dela podpirati doma\xc4\x8do industrijo in nadome\xc5\xa1\xc4\x8dati uvo\xc5\xbeene izdelke z doma\xc4\x8dimi. Tudi nov te\xc4\x8daj pesa je bil za doma\xc4\x8do ekonomijo vzpodbudnej\xc5\xa1i. Pove\xc4\x8dal se je izvoz osnovnih izdelkov, kot sta \xc5\xbeito in meso. Leta 2003 je bil za predsednika izvoljen N\xc3\xa9stor Kirchner. Nadaljeval je s protekcionisti\xc4\x8dno politiko ter nacionaliziral dolo\xc4\x8dena privatizirana podjetja. Dr\xc5\xbeava je tako popla\xc4\x8dala svoj dolg Mednarodnemu denarnemu skladu (IMF)._NEWLINE_Kirchnerja je na predsedni\xc5\xa1kem mestu nasledila njegova \xc5\xbeena Cristina Fern\xc3\xa1ndez de Kirchner.\n_START_SECTION_\nUpravne enote\n_START_PARAGRAPH_\nKonec osemdesetih let so se province v Argentini - z izjemo province Buenos Aires - zdru\xc5\xbeile v regijo, da bi tako med sebhoj uskladile gospodarsko, infrastrukturno in razvojno politiko in s tem poskrbele za protiute\xc5\xbe prevladujo\xc4\x8di vlogi, ki jo ima v dr\xc5\xbeavi glavno mesto. Te province zaenkrat niso uradne dr\xc5\xbeavne enote, temve\xc4\x8d bolj interesne skupnosti, saj so brez uradnih politi\xc4\x8dnih teles. Raven sodelovanja se od province do province razlikuje.  _NEWLINE_Regi\xc3\xb3n Centro sestavljajo province C\xc3\xb3rdoba, Entre R\xc3\xados in Santa Fe, ki so v veliki meri integrirane. Interesna skupnost je bila za\xc4\x8drtana \xc5\xbee 1973 kot cilj, do uresni\xc4\x8ditve pa je pri\xc5\xa1lo \xc5\xa1ele 1998. Od leta 2004 dalje pozna provinca tudi uradne institucije kot je  odbor guvernerjev (Junta de Gobernadores) in izvr\xc5\xa1ni komite (Comit\xc3\xa9 Ejecutivo)._NEWLINE_Regi\xc3\xb3n del Nuevo Cuyo sestavljajo province Mendoza, San Juan, La Rioja in San Luis. Obstaja od leta 1988, odtlej je dosegla le nizko raven integracije. Tudi ta regija ima instituciji kot sta odbor guverner in izvr\xc5\xa1ni komite, vendar so brez prakti\xc4\x8dnega pomena. _NEWLINE_Poseben primer je Regi\xc3\xb3n del Norte Grande Argentino. Zdru\xc5\xbeuje province severovzhodne Argentine (Province Chaco, Corrientes, Formosa in Misiones) in severozahodne Argentine (Catamarca, Jujuy, Salta, Santiago del Estero in Tucum\xc3\xa1n). Regija obstaja \xc5\xbee od1999 in je v tem \xc4\x8dasu uresni\xc4\x8dila \xc5\xa1tevilne projekte, \xc4\x8deprav regionalnega dogovora tri province \xc5\xa1e niso ratificirale. Iz zgodovinskih razlogov pa je razdelitev na severovzhod in severozahod prisotna v \xc5\xa1tevilnih statistikah.   _NEWLINE_Kon\xc4\x8dno \xc5\xa1e Regi\xc3\xb3n Patag\xc3\xb3nica iz provinc Chubut, La Pampa, Neuqu\xc3\xa9n, R\xc3\xado Negro, Santa Cruz in Tierra del Fuego. Ustanovili so jo 1996 in odtlej je dosegla visoko raven sodelovanja. Tako po\xc5\xa1iljajo parlamenti provinc poslance v regionalni parlament, Parlamento Patag\xc3\xb3nico, ki obstaja \xc5\xbee od 1991, ko regija niti ni bila \xc5\xa1e ustanovljena.\n_START_SECTION_\nGeografija\n_START_PARAGRAPH_\nArgentina se nahaja med Andi in Atlantskim oceanom. Od severa do juga meri skoraj 3.700 kilometrov, naj\xc5\xa1ir\xc5\xa1i pas od zahoda do vzhoda pa je \xc5\xa1irok 1.400\xc2\xa0km. Najvi\xc5\xa1ja to\xc4\x8dka je vrh Aconcague (Cerro Aconcagua) v provinci Mendoza s 6.962 metri nadmorske vi\xc5\xa1ine. Aconcagua je tudi najvi\xc5\xa1ji vrh vseh Amerik ter ju\xc5\xbene in zahodne poloble. Najni\xc5\xbeja to\xc4\x8dka je v suhem jezeru Laguna del Carb\xc3\xb3n v Santa Cruzu, 105 metrov pod nivojem morja, kar je tudi najni\xc5\xbeja to\xc4\x8dka v Ju\xc5\xbeni Ameriki._NEWLINE_Dr\xc5\xbeavo lahko delimo na \xc5\xa1tiri cone z razli\xc4\x8dnimi zna\xc4\x8daji: ju\xc5\xbena planina Patagonija, rodovitna centralna planina, andske vi\xc5\xa1ine in severovzhodna podtropska d\xc5\xbeungla._NEWLINE_Podnebje je ve\xc4\x8dinoma zmerno z obmo\xc4\x8dji tropskega na severovzhodu, vi\xc5\xa1avja na severozahodu in antarkti\xc4\x8dnega vremena na jugu in na argentinski Antarktiki._NEWLINE_Vegetacija na severovzhodu (Mesopotamia) je gosta, ponekod v obliki gozda, drugje travnikov s palmami ali celo d\xc5\xbeungla, kakor v regiji Chaco ali na podro\xc4\x8dju mo\xc4\x8dvirja Iber\xc3\xa1. Misiones pripada regiji ju\xc5\xbene brazilske nizke verige s subtropskim vremenom in visoko vlago. Na severozahodu je ve\xc4\x8dinoma stepsko vi\xc5\xa1avje (Puna ali Altiplano) z nekaterimi bolj zelenimi podro\xc4\x8dji._NEWLINE_V sredini dr\xc5\xbeave je najbolj poljedelsko bogata zemlja Argentine, znana kot Llanura Pampeana. Deli se na suhi in vla\xc5\xbeni del (Pampa Seca in Pampa H\xc3\xbameda). V vla\xc5\xbeni Pampi sta Tandilija in Ventanija (Sierras de Tandil, Sierras de la Ventana), edini verigi nizkih gor v regiji, z vi\xc5\xa1inami do 1.000 metrov. Patagonija je stepa med ju\xc5\xbenimi Andi in Atlantikom in je bogata z nafto. Na jugu Patagonije je viden vpliv bli\xc5\xbenje Antarktike. Argentina zahteva dolo\xc4\x8dene otoke v ju\xc5\xbenem Atlantiku ter del Antarktike, kjer je stalno imela svoje osebje \xc5\xbee od leta 1904, ko je bila na Antarktiki postavljena prva baza._NEWLINE_Ve\xc4\x8dina najpomembnej\xc5\xa1ih rek se nahaja v osrednjem predelu in na severovzhodu, kjer so del pore\xc4\x8dja reke R\xc3\xado de la Plata (Paragvaj, Bermejo, Colorado, Urugvaj in najdalj\xc5\xa1a od njih, Parana). Zadnji dve se izlivata v Srebrno reko, ta pa v Atlantski ocean. Srebrna reka ima s pribli\xc5\xbeno 120 kilometri naj\xc5\xa1ir\xc5\xa1i estuarij na svetu._NEWLINE_Druge pomembne reke so R\xc3\xado Negro, Colorado in Chubut v Patagoniji, R\xc3\xado Salado, Atuel in Mendoza v regiji Cuyo, R\xc3\xado Grande v Jujuyu ter San Francisco v Salti._NEWLINE_Dve glavni podro\xc4\x8dji z jezeri sta na severu Patagonije okoli Barilocheja (Nahuel Huapi, Mascardi, Guitierrez, etc) ter na jugu - jezera in ledeniki v Santa Cruzu (Argentino, Buenos Aires, Viedma, San Mart\xc3\xadn) blizu ledenika Perito Moreno. Mar Chiquita je najve\xc4\x8dje jezero slane vode v dr\xc5\xbeavi, nahaja se v C\xc3\xb3rdobi.'